Hans Bendix
Hans Bendix, 1898-1984, dansk tegner. Hans Bendix uddannede sig kortvarigt som maler i Paris, København og London og debuterede på Kunstnernes Efterårsudstilling 1922.
Hans Bendix var 1922-50 knyttet som bladtegner til Social-Demokraten, hvor han demonstrerede sine evner for både politisk satire, reportagetegning og ikke mindst teater- og ballettegning og portrætskildring.
Her mestrede han i en enkel og udtryksfuld streg at fastholde flygtige bevægelser, mimik og personkarakter. Fra 1925 tegnede han til Blæksprutten, 1926-28 til Kritisk Revy, og senere var han medredaktør af de antinazistiske tidsskrifter Aandehullet og Kulturkampen.
1940-45 boede Bendix i USA, og fra 1950 til sin død tegnede han til dagbladet Politiken. Hans lette, sensitive tegnestil foldede sig gerne ud i skildringer af unge kvinder, og han lagde ikke skjul på sin inspiration fra og glæde ved fransk kultur og kunst.
Et udvalg af Hans Bendix' portrætter af bl.a. kendte internationale kunstnere er samlet i bogen Krop og kontrafejer (1974); hans erindringer er udgivet i fire bind (1967-75). Han virkede også som kunst- og litteraturanmelder, var formand for Danske Bladtegnere 1949-60 og medlem af bl.a. kunstnersammenslutningen Grønningen fra 1928 (æresmedlem 1976).
Hans Bendix modtog 1951 Eckersbergs Medalje og 1973 Ingenio et arti.